次韵周開祖長官見寄
作者：蘇軾
朝代：宋

paragraphs: 俯仰東西閱數州，老於歧路豈伶優。
初聞父老推謝令，旋見兒童迎細侯。
政拙年年祈水旱，民勞處處避嘲謳。
河吞巨野那容塞，盜入蒙山不易搜。
仕道固應慚孔孟，扶顛未可責由求。
漸謀田舍猶懷祿，未脫風濤且傍洲。
惘惘可憐真喪狗，時時相觸是虛舟。
朅來震澤都如夢，只有苕溪可倚樓。
齋釀酸甜如蜜水，樂工零落似風鷗。
遠思顔柳并諸謝，近憶張陳與老劉。
風定軒窗飛豹脚，雨餘欄檻上蝸牛。
舊游到處皆蒼蘚，同甲惟君尚黑頭。
憶昔湖山共尋勝，相逢杯酒兩忘憂。
醉看梅雪清香過，夜棹風船駭汗流。
百首共成山上集，三人同作月中遊。
海南未起垂天翼，澗底仍依徑寸庥。
已許春風歸過我，預憂詩筆老難酬。
此生歲月行飄忽，晚節功名亦謬悠。
犀首正緣無事飲，馮驩應爲有魚留。
從今更踏青州麴，薄酒知君笑督郵。